ธปท.แจงธนบัตรปัจจุบันใช้ได้ไม่มีกำหนด แนะประชาชนไม่ต้องกังวล
ธปท.ยืนยันธนบัตรที่ใช้อยู่ในปัจจุบันสามารถใช้ได้ตามปกติไม่มีกำหนด ระบุการเปลี่ยนธนบัตรใหม่ต้องได้รับพระราชทานพระบรมราชานุญาตก่อน
19 ต.ค. 2559

ธปท.ยืนยันธนบัตรที่ใช้อยู่ในปัจจุบันสามารถใช้ได้ตามปกติไม่มีกำหนด ระบุการเปลี่ยนธนบัตรใหม่ต้องได้รับพระราชทานพระบรมราชานุญาตก่อน
นายวิรไท สันติประภพ ผู้ว่าการธนาคารแห่องประเทศไทย (ธปท.) กล่าวว่า  ขอให้ประชาชนอย่ากังวลเรื่องธนบัตรที่ออกใช้หมุนเวียนอยู่ในปัจจุบัน เพราะธนบัตรแบบปัจจุบันสามารถใช้ชำระหนี้ได้ตามกฎหมาย โดยไม่มีกำหนด และเมื่อมีการออกธนบัตรแบบใหม่ในอนาคต ประชาชนก็ยังสามารถใช้ธนบัตรแบบเดิมร่วมกับธนบัตรแบบใหม่ได้ต่อไป
"การออกธนบัตรแบบใหม่นั้น ต้องได้รับพระราชทานพระบรมราชานุญาตก่อน ที่จะเริ่มกระบวนการผลิตหรือจัดพิมพ์ธนบัตร ซึ่งเมื่อถึงเวลาที่จะมีธนบัตรแบบใหม่ออกใช้ ธปท.จะประชาสัมพันธ์ให้ประชาชนทราบล่วงหน้าโดยทั่วกัน"ผู้ว่าการ ธปท.กล่าว
รายงานข่าว ธปท. เปิดเผยว่า สาเหตุที่ธปท.ออกมาชี้แจงเรื่องดังกล่าว เนื่องจากธปท.ห่วงว่าประชาชนจะกังวลกับการใช้ธนบัตรที่อยู่ในแบบปัจจุบัน รวมทั้งอาจมีผู้แอบอ้างเรื่องดังกล่าวไปสร้างความสับสนให้ประชาชน 
ข้อมูลจากธปท.ระบุว่า ณ เดือนส.ค.ปีนี้มีปริมาณเงินสดหมุนเวียนอยู่ทั้งสิ้น 1.47 ล้านล้านบาท แบ่งเป็น เหรียญกษาปณ์ 6.25 หมื่นล้านบาท และธนบัตรหมุนเวียนในระบบเศรษฐกิจอีก 1.41 ล้านล้านบาท แบ่งเป็น ธนบัตรชนิดราคา 5 แสนบาท จำนวน 135 ล้าน (ออกใช้ไปในเดือนพ.ค.2543), ชนิดราคา 1,000 บาท  จำนวน 1.1 ล้านล้านบาท ,ชนิดราคา 500 บาท จำนวน 1.26 แสนล้านบาท ,ชนิดราคา 100 บาท จำนวน 1.28 แสนล้านบาท , ชนิดราคา 80 บาท จำนวน 152 ล้านบาท (เริ่มออกใช้เมื่อเดือนส.ค.2555)
ธนบัตรชนิดราคา 70 บาท จำนวน 1,362 ล้านบาท ,ชนิดราคา 60 บาท จำนวน 1,190 ล้านบาท (ออกใช้เมื่อเดือนธ.ค.2530) , ชนิดราคา 50 บาท จำนวน 1.61 หมื่นล้านบาท, ชนิดราคา 20 บาท จำนวน 3.34 หมื่นล้านบาท , ชนิดราคา 10 บาท จำนวน 3,329 ล้านบาท ,ชนิดราคา 5 บาท จำนวน 196 ล้านบาท , ชนิดราคา 1 บาท จำนวน 121 ล้านบาท และชนิดราคา 50 สตางค์ จำนวน 9 ล้านบาท นอกนั้นเป็นเงินสดย่อยที่อยู่ที่ ธปท. 3 ล้านบาท และอีกส่วนประมาณ 1,245 ล้านบาทอยู่ที่รัฐบาล